Friidrettsavdelingen 2018.

  Lagets friidrettsavdeling har siste år bestått av leder Espen D. Jensen, Gunnar Arne Einang og Per Frode Bjørgen. 

  2018 har vært et aktivt og godt år for friidretten i laget, med mange gode arrangement og stor aktivitet av våre aktive og ikke minst gode prestasjoner.
 I tillegg til de mange tradisjonelle arrangementene, så ble Veteran-NM på bane arrangert av Stjørdalsalliansen årets store stevne. Nesten 250 deltakere og 700 starter ble vellykket gjennomført i løpet av tre dager på Øverlands Minde. Deltakertallet var større enn på flere år, og deltakere og ledere skrøt voldsomt av gjennomføringen av stevnet. Dalebrand sine funksjonærer gjorde en stor og god jobb både i planlegging og gjennomføring av stevnet.
 Arrangementsåret startet med innendørsstevne i Hegrahallen i februar, i samarbeid med Hegra IL. Likedan samarbeidet vi med Hegra IL om TA-sprinten sitt sonestevne på Øverlands Minde og Festningen Rundt. Ellers ble vårens terrengløp arrangert som Kretsmesterskap på delvis vinterføre på og ved Midtkiløra, videre Brennløpet, Sona-Lekene og Karusellstevne. Og selvsagt ble de tradisjonelle fire klubbkonkurransene på Midtkiløra gjennomført. Generelt sett var nok deltakelsen på flere av disse arrangementene litt lavere en tidligere.

  Når det gjelder resultater av våre utøvere, så ble det spesielt mange gode resultater for veteranene, mye takket være stor deltakelse av våre utøvere under Veteran-NM på Stjørdal. Totalt kapret våre utøvere 12 medaljer under mesterskapet på Stjørdal, hvorav 2 gull hver til Rolf Hernes og Kjell Olav Storflor, mens Geir-Arve Clausen sikret seg ett gull. I tillegg oppnådde Håkon Kyllo sølvmedalje i en sterk og fyldig klasse i terrengløp-NM i Klæbu. Takket være mange sterke veteranresultater oppnådde laget hele 12390 poeng i Veteranserien, og med det en imponerende 11. plass i seriens 1. divisjon. Det er klart besteresultat for laget og sikret plassen videre i øverste divisjon med god margin.
 Evelyn Sundal fortsetter fremgangen, og hennes flotte sesong i flere kastøvelser ble belønnet med aksje i Lagspokalen. Hun oppnådde flere førsteplasser i forskjellige stevner i kule, høyest rager nok førsteplassen i det store Veidekkelekene på Lillehammer. I Ungdomsmesterskapet innendørs ble det 9. plass i kule, mens UM i Overhalla ga 6., 8., og 10. plass i henholdsvis diskos, kule og slegge. 
  Vilde Bakstad Brosveet kvalifiserte seg til finalen i TA-sprinten og ble uttatt til Lerøy-Lekene. Ellers gledelig at en del yngre stiller opp på Sona-Lekene og Karusellstevner, likedan stilte 4 jenter opp i yngste klasse under Stjørdalsstafetten.

 Bra oppslutning av lagets løpere i Nybrottkarusellen siste sesong også, og noen figurerer helt i toppen i sine klasser. 
 I St. Olavsloppet kom laget vårt i mål på litt over 25.36, og det ga 54. plass. 
Våre friidrettsdommere er aktive og er blitt mye benyttet til både egne og andre sine arrangement. Ellers en takk til alle som stiller opp og hjelper til på våre arrangement, ikke minst Sona-lekene og stevner i regi av Stjørdalsalliansen som krever innsats av veldig mange!

  Og en stor takk til de aktive som holder aktiviteten oppe i trening og konkurranser!   

Sona, 3. februar 2019
På vegne av Friidrettsavdelingen

Kjell Olav Storflor

